Document ID: 32011R1170

KOMISJONI MÄÄRUS (EL) nr 1170/2011,
16. november 2011,
millega keeldutakse lubamast toidu kohta teatavate haigestumise riski vähendamisele viitavate tervisealaste väidete esitamist
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 20. detsembri 2006. aasta määrust (EÜ) nr 1924/2006 toidu kohta esitatavate toitumis- ja tervisealaste väidete kohta, (1) eelkõige selle artikli 17 lõiget 3,
ning arvestades järgmist:
(1)
Määruse (EÜ) nr 1924/2006 kohaselt on keelatud esitada toidu kohta tervisealaseid väiteid, kui komisjon ei ole kõnealuse määruse kohaselt neile luba andnud ja kui need väited ei ole esitatud lubatud väidete nimekirjas.
(2)
Määruses (EÜ) nr 1924/2006 on ka sätestatud, et toidukäitlejad võivad esitada tervisealaste väidete loataotlusi liikmesriigi pädevale asutusele. Liikmesriigi pädev asutus edastab nõuetekohased taotlused Euroopa Toiduohutusametile (EFSA) (edaspidi „toiduohutusamet”).
(3)
Pärast taotluse kättesaamist peab toiduohutusamet viivitamata teavitama teisi liikmesriike ja komisjoni ning esitama asjaomase tervisealase väite kohta arvamuse.
(4)
Komisjon peab tervisealaste väidete lubamise kohta otsuse tegemisel võtma arvesse toiduohutusameti arvamust.
(5)
Pärast seda, kui prof. dr. Moritz Hagenmeyer ja prof. dr. Andreas Hahn olid esitanud määruse (EÜ) nr 1924/2006 artikli 14 lõike 1 punkti a kohase taotluse, pidi toiduohutusamet esitama arvamuse tervisealase väite kohta, mis on seotud vee mõjuga ning dehüdratatsiooni tekke ja sellega kaasneva tegutsemisvõime languse riskiga (küsimus nr EFSA-Q-2008-05014) (2). Taotleja esitatud väide oli sõnastatud järgmiselt: „Vee regulaarne tarbimine olulistes kogustes võib vähendada dehüdratatsiooni ja sellega kaasneva tegutsemisvõime languse riski.”
(6)
Määruse (EÜ) nr 1924/2006 artikli 2 lõike 2 punktis 6 on sätestatud, et haigestumise riski vähendamise väide on „mis tahes tervisealane väide, mis väidab, viitab või annab mõista, et toidugrupi, toidu või ühe selle koostisosa tarbimine vähendab oluliselt mõnda haigusesse haigestumise riskitegurit”. Taotlejalt nõuti selgitusi ja pärast seda tegi taotleja ettepaneku, et dehüdratsiooni riskitegur võiks olla vedelikukaotus kudedes või kudede vähenenud vedelikusisaldus. Esitatud andmete põhjal esitas toiduohutusamet komisjonile ja liikmesriikidele 16. veebruaril 2011 arvamuse, milles järeldati, et ettepanekus esitatud riskitegurid on vedelikukaotuse ja seega haigestumise näitajad. Kuna aga ei ole näidatud, et haigestumise riskitegur väheneb, ei ole kõnealune tervisealane väide vastavuses määruses (EÜ) nr 1924/2006 sätestatud nõuetega ning seda ei tohiks lubada.
(7)
Pärast seda, kui FrieslandCampina oli esitanud määruse (EÜ) nr 1924/2006 artikli 14 lõike 1 punkti a kohase taotluse, pidi toiduohutusamet esitama arvamuse tervisealase väite kohta, mis käsitles kaltsiumit sisaldavate happeliste puuvilja- ja marjamahlade mõju ja hammaste demineralisatsiooni vähendamist (küsimus nr EFSA-Q-2009-00501) (3) Taotleja esitatud väide oli sõnastatud muu hulgas järgmiselt: „Vähendab hammaste erosiooni riski.”
(8)
Määruse (EÜ) nr 1924/2006 artikli 2 lõike 2 punktis 6 on sätestatud, et haigestumise riski vähendamise väide on „mis tahes tervisealane väide, mis väidab, viitab või annab mõista, et toidugrupi, toidu või ühe selle koostisosa tarbimine vähendab oluliselt mõnda haigusesse haigestumise riskitegurit.” Taotlejalt nõuti selgitusi ja pärast seda tegi taotleja ettepaneku, et hammaste erosiooni riskifaktor võiks olla hammaste mineraalisisalduse vähenemine. Esitatud andmete põhjal esitas toiduohutusamet komisjonile ja liikmesriikidele 18. veebruaril 2011 arvamuse, milles järeldati, et kui kaltsiumilisandita puuvilja- ja marjamahlade tarbimise asemel juuakse kaltsiumi sisaldavaid happelisi puuvilja- ja marjamahlu, siis ei ole tuvastatud väidetavat mõju (hammaste demineralisatsiooni vähendamine), seega puudub põhjuslik seos. Kuna kõnealune tervisealane väide ei vasta määruses (EÜ) nr 1924/2006 sätestatud nõuetele, ei tohiks lubada seda esitada.
(9)
Käesolevas määruses sätestatud meetmete kehtestamisel on arvesse võetud taotleja ja avalikkuse esindajate märkusi, mis on komisjonile edastatud määruse (EÜ) nr 1924/2006 artikli 16 lõike 6 kohaselt.
(10)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ei ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Käesoleva määruse lisas loetletud tervisealaseid väiteid ei lisata määruse (EÜ) nr 1924/2006 artikli 14 lõikes 1 osutatud liidu lubatud väidete nimekirja.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. november 2011

Labels: 1
17
0
3
12